Ўзбекистон Республикаси

Судьялар олий кенгашининг

2021 йил 4 августдаги

1601-сонли Қарори билан

**«ТАСДИҚЛАНГАН»**

**“Судьялар томонидан совғалар қабул қилинганлиги ҳақида хабар бериш, топшириш, баҳолаш ва ҳисобга олиш тартиби тўғрисида”ги**

**Низом**

**I. Умумий қоидалар**

**1.** Ушбу Низом Ўзбекистон Республикаси Президентининг 2020 йил 7 декабрдаги “Судьяларнинг чинакам мустақиллигини таъминлаш ҳамда суд тизимида коррупциянинг олдини олиш самарадорлигини ошириш чора-тадбирлари тўғрисида”ни ПФ-6127-сонли Фармонининг 9-бандида белгиланган вазифаларнинг ижросини, судьяларнинг чинакам мустақиллиги ва холислигини таъминлаш ҳамда коррупциявий ҳолатларнинг олдини олиш, шунингдек судьяларда коррупцияга нисбатан муросасизлик иммунитетини шакллантириш мақсадида ишлаб чиқилган.

**2.** Мазкур Низом судьялар томонидан ўзининг мансаб ва хизмат вазифаларини бажариши билан боғлиқ хизмат сафарлари ҳамда бошқа расмий тадбирларда (кейинчалик матнда “тадбирлар” деб юритилади) иштирок этиши муносабати билан совғаларни қабул қилиш, баҳолаш ва ҳисобга олиш тартибини белгилайди.

**3.** Судья томонидан хизмат сафари ва бошқа расмий тадбирлардан ташқари унга бўйсунувчи шахслар, суд назорати амалга ошириладиган органлар ва ташкилотлар, судлов ишларини юритиш иштирокчилари ёки мурожаатлари кўриб чиқилаётган жисмоний ва юридик шахслардан манфаатлар тўқнашуви вужудга келишига шарт-шароит яратишини олдини олиш ва судья томонидан қабул қилинаётган суд ҳужжатларининг холислигига шубҳа туғдирмаслик мақсадида совғалар қабул қилиниши тақиқланади.

Бундан ташқари, судья текинга хизматлар кўрсатилиши, ишлар бажарилиши ёки мол-мулк вақтинчалик бепул фойдаланиш учун берилишидан ёки бошқа бирор-бир моддий манфаатдорликдан ўзини тийиши лозим.

**4.** Ушбу Низом қоидалари судьяларга берилган қуйидаги совғаларга нисбатан татбиқ этилмайди:

- тадбир иштирокчисининг ҳар бирига бериладиган канцелярия анжомлари ва рағбатлантириш (мукофотлаш) мақсадида топширилган, кичик эсдалик совғалари;

- тез яроқсиз ҳолга келадиган буюмлар, маҳсулотлар (масалан, гуллар, озиқ-овқат ва бошқалар);

- ташкилотларнинг реклама тўпламлари (календарлар, буклетлар, блокнотлар, ёзув қуроллари).

**5.** Берилган ёки қабул қилинган ҳар қандай совға суднинг обрўси ёки судьяга таъсир кўрсатишга қаратилмаслиги, шунингдек, бирон-бир функционал мажбуриятлари бузилишига олиб келмаслиги керак. Бироқ, агар улар судьяларга берилган бўлса, бундай нарсалар оқилона ва одатий бўлиши ҳамда ахлоқий меъёрларга мос келиши керак.

Судья, агар совғанинг берилиши одатий шароитда унинг мансаб ваколатларини амалга ошириши билан боғлиқ деган хулосага олиб келадиган бўлса, совғаларни қабул қилмаслиги ёки бундай совғаларни қабул қилишга розилик бермаслиги лозим. Судья ўзининг оила аъзолари ва у билан бирга истиқомат қилувчи шахсларнинг ҳам бундай ҳаракатларни амалга оширишларини чеклаши лозим.

Агар судья оила аъзоларига одил судловни амалга ошириш фаолияти билан боғлиқ ҳолда совға тақдим этилганлиги ҳақида хабар топса, бу ҳақда дарҳол тегишли малака ҳайъатига ёки Судьялар олий кенгашига хабар бериши лозим.

**II. Совғалар қабул қилинганлиги ҳақида хабар бериш тартиби**

**6.** Судьяга ўз мансаб ваколатлари ва хизмат вазифаларини бажариши муносабати билан тадбирларда совғалар берилганида бу ҳақда мазкур Низомда белгиланган тартибда тегишли малака ҳайъатига хабар бериши шарт.

Бундан ташқари, мазкур Низомнинг тўртинчи банди биринчи хатбошисида назарда тутилган шахслар томонидан судьяга совғалар берилган ёки ташлаб кетилган тақдирда судья уларни зудлик билан қайтариши лозим, агар уларни қайтаришнинг имконияти бўлмаса, судья ушбу Низомда назарда тутилган чораларни кўриши лозим. Ушбу совғаларни судьяга қайта сотиб олиш имконияти берилмайди.

**7.** Совға хизмат сафари ёки бошқа расмий тадбирлар давомида қабул қилинган бўлса, уни олган шахс хизмат сафаридан қайтган кундан бошлаб беш кунлик муддатда бу ҳақда хабар бериши лозим.

Судьяга боғлиқ бўлмаган ҳолатда ушбу муддатда совға қабул қилинганлиги ҳақида хабар беришнинг имкони бўлмаган бўлса, судья ушбу ҳолатлар бартараф қилинганидан кундан кейинги иш кунидан кечиктирмасдан хабар бериши лозим.

**8.** Хабарнома икки нусхада тузилади, биттаси уни тақдим этган шахсга қабул қилинганлиги ҳақидаги белги билан қайтарилади, битта нусхаси эса тегишлилигига кўра Олий суд ҳузуридаги Судлар фаолиятини таъминлаш департаменти ва унинг ҳудудий бўлимларига (кейинчалик матнда – Департамент деб юритилади) юборилади.

**9.** Малака ҳайъатлари томонидан хабар белгиланган тартибда рўйхатга олинади.

**10.** Ўз мансаб ваколатлари ва хизмат вазифаларини бажариши муносабати билан берилган совғалар ҳақида хабар келиб тушганда, малака ҳайъатлари совғалар қабул қилинганидан кўпи билан беш кунлик муддатда Департаментни хабардор этиши лозим.

Хабарномага совғанинг қийматини тасдиқловчи ҳужжатлар (касса ёки товар чеки ёҳуд бошқа совға учун тўлов амалга оширилганлигини тасдиқловчи ҳужжат) агар мавжуд бўлса илова қилинади.

**11.** Хабарнома судьялар томонидан совғалар ва мукофотларни қабул қилиш журналида тегишлича Олий суд, Қорақалпоғистон Республикаси, вилоятлар ва Тошкент шаҳар суди, Қорақалпоғистон Республикаси маъмурий суди, вилоят маъмурий судлари ва Тошкент шаҳар маъмурий судида (кейинчалик матнда суд деб юритилади) рўйхатга олинади.

Рўйхатга олиш китоби рақамланган, тикилган ва муҳр билан тасдиқланган бўлиши лозим.

**12.** Битта хабарномада бир нечта совға ҳақида маълумот бўлиши мумкин.

**III. Совғаларни топшириш тартиби**

**13.** Агар совғанинг қиймати унга илова қилинаётган ҳужжатлар билан тасдиқланган ва базавий ҳисоблаш қийматининг уч бараваридан ортиқ бўлган тақдирда у топширилиши шарт.

**14.** Агар совғанинг қиймати ҳужжатлар билан тасдиқланса ва унинг қиймати базавий ҳисоблаш миқдорининг уч бараваридан ошса ёки унинг қиймати уни қабул қилган шахсга номаълум бўлса у суддаги моддий жавобгар шахсга 5 иш кунида топширилади.

**15.** Агар совғани белгиланган муддатда судьяга боғлиқ бўлмаган ҳолатда топшириш имконияти бўлмаган тақдирда, судья ушбу ҳолатлар бартараф этилган куннинг кейинги кундан кечиктирмасдан топшириши лозим. Бунда ваколатли шахс ушбу ҳолатларни сабабларини ўрганиши ва бу ҳақда топшириш-қабул қилиш далолатномасида қайд этилиши лозим.

**16.** Топшириш-қабул қилиш далолатномаси икки нусхада тузилади, биттаси уни тақдим этган шахсга қабул қилинганлиги ҳақидаги белги билан қайтарилади, битта нусхаси эса совғани сақлаш учун қабул қилган шахсга топширилади.

**17.** Топшириш-қабул қилиш далолатномасига асосан моддий жавобгар шахс томонидан совға сақлаш учун қабул қилинади.

**18.** Топшириш-қабул қилиш далолатномаси расмийлаштирилгандан сўнг совға ушбу Низомнинг 22-бандида назарда тутилган тартибда рўйхатга олиниши лозим.

**19.** Агар совға нобуд бўлса ёки шикастланса, совға қабул қилиб олингунга қадар унинг тасодифан нобуд бўлиш ёки тасодифан шикастланиш хавфи судья зиммасида бўлади. Агар совға шикастланган бўлса бу ҳақдаги маълумот топшириш-қабул қилиш далолатномасида қайд этилиши лозим.

**III. Совғаларни ҳисобга олиш**

**20.** Совғани бухгалтерия ҳисобига олиш ва унинг қийматини баҳолаш Комиссия томонидан бозор баҳоси бўйича аниқланади.

Комиссия таркиби Департамент бошлиғининг буйруғи билан тасдиқланади.

**21.** Комиссия мажлиси унинг аъзоларининг камида ярми иштирок этганда ваколатли бўлиб ҳисобланади. Агар совға Комиссия таркибига кирувчи аъзо томонидан қабул қилинган бўлса, у Комиссия мажлисида иштирок эта олмайди.

**22.** Қиймати базавий ҳисоблаш миқдорининг уч бараваридан кам бўлган совға Комиссиянинг қарори билан уни қабул қилган судьяга қайтарилади.

Совғани қайтариш совғани қайтариш далолатномасига асосан расмийлаштирилади.

**23.** Департамент томонидан қиймати базавий ҳисоблаш миқдорининг уч бараваридан юқори бўлган совға бухгалтерия ҳисобига қабул қилинади ва суд балансига кирим қилинади.

**IV. Совғани қайта сотиб олиш**

**24.** Совғани топширган судья малака ҳайъатининг номига ариза билан мурожаат қилиб, совғани топширган кундан икки ойдан кечиктирмасдан уни қайта сотиб олиши ҳақида маълум қилиши мумкин.

**25.** Совғани қайта сотиб олиш ҳақидаги ариза тегишли малака ҳайъатига тақдим этилади.

**26.** Совғани қайта сотиб олиш ҳақидаги ариза икки нусхада тузилади, биттаси уни тақдим этган шахсга қабул қилинганлиги ҳақидаги белги билан қайтарилади, битта нусхаси эса Департаментга юборилади.

**27.** Департамент ариза келиб тушган кундан бошлаб уч ойлик муддатда совғани сотиб олиш баҳосини аниқлаш ишини ташкил этади ҳамда натижаси ҳақида аризачини хабардор этади, шундан сўнг бир ойлик муддатда аризачи белгиланган тартибда совғани сотиб олиши ёки уни сотиб олишни рад этиши мумкин.

**V. Совғадан фойдаланиш тартиби**

**28.** Мазкур Низомнинг 26-бандида назарда тутилган тартибда совғани қайта сотиб олиш ҳақида ариза келиб тушмаган тақдирда,
совғадан суд фаолиятини таъминлаш учун фойдаланиш мақсадга мувофиқлиги ҳақидаги Комиссиянинг хулосасига асосан суд томонидан фойдаланилиши мумкин.

Бундай ҳолатда совға хизмат сафарлари ёки бошқа расмий тадбирларда бошқа шахсларга совға сифатида ҳам берилиши мумкин.

**29.** Комиссия совғадан суд фаолиятини таъминлашда фойдаланиш мақсадга мувофиқ эмас деган хулосага келган тақдирда қийматини аниқлаб, Ўзбекистон Республикаси қонун ҳужжатларида белгиланган тартибда сотиш ҳақида қарор қабул қилиши мумкин.

**30.** Мазкур Низомнинг 26, 28-бандларида назарда тутилган асослар бўйича совғани тасарруф этиш қийматини баҳолаш Ўзбекистон Республикасининг баҳолаш фаолиятига оид қонун ҳужжатларида белгиланган тартибда баҳолаш фаолиятини амалга оширувчи субъектлар томонидан амалга оширилади.

Агар совғанинг қиймати базавий ҳисоблаш миқдорининг йигирма бараваридан ортиқ бўлмаган тақдирда баҳоловчи ташкилотни жалб этмасдан мустақил баҳолаши мумкин.

**31.** Агар совға сотилмаса (тасарруф этилмаса), Департамент бошлиғи қайта савдоларни ўтказиш ёки бошқа ташкилотнинг бухгалтерия балансига бепул (текинга) бериш ёҳуд Ўзбекистон Республикасининг қонунчилигига асосан уни йўқ қилиш ҳақида қарор қабул қилиши мумкин.

**32.** Совғани тасарруф этишдан тушган маблағлар Ўзбекистон Республикасининг бюджет тўғрисидаги қонунчилигида белгиланган тартибда бюджет даромадига ўтказилади.

**33.** Ушбу Низом талабларининг ижросини назорат қилиш Кенгашнинг Судьялар дахлсизлигини таъминлаш ва коррупциянинг олдини олиш бўйича суд инспекцияси томонидан амалга оширилади.